อินทนนท์ เกิดเหมยขาบ
นักท่องเที่ยวแห่ไปถ่ายรูป โจ๊ก-ข้าวต้ม-ไข่ลวกขายดี,เหนือ-อีสาน ยังคงเผชิญความหนาวต่อเนื่อง ดอยอินทนนท์ เหมยขาบโผล่ อุณหภูมิเหลือ 3 องศาเซลเซียส จ.ตาก ควาญช้างเร่งนำช้างเดินออกกำลังกายไล่ความหนาว ส่วนพ่อค้าขายโจ๊กเมืองนครพนม รับทรัพย์อื้ออากาศเย็นลูกค้าเต็มร้านจัดโปรโมชั่นกินฟรี 1 วัน พ่อเมืองมุกดาหารเผยอากาศจะลดลงอีก 2-3 องศาเซลเซียส เตือนประชาชนสวมเสื้อกันหนาว ส่วนกาฬสินธุ์เย็นยะเยือกอุณหภูมิอยู่ที่ 10 องศาเซลเซียส วอนผู้ใจบุญบริจาคผ้าห่มให้ประชาชนที่ขาดแคลนตามเทือกเขาภูพาน อุตุฯเตือน 10 จังหวัดภาคใต้ระวังฝนตกหนัก เหนืออีสานอากาศหนาวเย็นต่อเนื่อง,ภาคเหนือและภาคอีสาน ยังคงเผชิญความหนาว แต่หลายพื้นที่อุณหภูมิลดลงอย่างต่อเนื่อง เมื่อวันที่ 21 ธ.ค. นายรักชัย ศรีนวน เวรพยากรณ์อากาศศูนย์อุตุนิยมวิทยาภาคเหนือ จ.เชียงใหม่ เปิดเผยว่า บริเวณความกดอากาศสูงกำลังแรงที่ปกคลุมประเทศไทยตอนบน เริ่มมีกำลังอ่อนลงทำให้บริเวณประเทศไทยตอนบนมีอุณหภูมิสูงขึ้น แต่บริเวณภาคเหนือ ภาคตะวันออกเฉียงเหนือ และภาคกลางตอนบน จะยังคงมีอากาศเย็นกับมีหมอกในตอนเช้า อุณหภูมิต่ำสุด 8 องศาเซลเซียส อุณหภูมิสูงสุด 29 องศาเซลเซียส บริเวณยอดดอยอากาศหนาวถึงหนาวจัดอุณหภูมิต่ำสุด 6-10 องศาเซลเซียส,นายพรเทพ เจริญสืบสกุล หัวหน้าอุทยานแห่งชาติดอยอินทนนท์ อ.จอมทอง จ.เชียงใหม่ เปิดเผยว่า อุณหภูมิยอดดอยอินทนนท์บนยอดหญ้าอยู่ที่ 3 องศาเซลเซียส ตรวจสอบพบเหมยขาบบางๆ นักท่องเที่ยวต่างตื่นเต้นพากันถ่ายรูปไว้เป็นที่ระลึกเป็นจำนวนมาก ส่วนที่จุดชมวิวกิ่วแม่ปานมีอุณหภูมิ 6 องศาเซลเซียส,ส่วนที่ จ.พะเยา อากาศหนาวเย็นอุณหภูมิในช่วงเช้าอยู่ที่ 14 องศาเซลเซียส ส่งผลให้นักท่องเที่ยวรวมถึงประชาชน เดินทางไปท่องเที่ยวน้ำตกภูซาง อยู่ภายในอุทยานแห่งชาติภูซาง อ.ภูซาง เป็นน้ำตกที่มีน้ำอุ่นเพียงแห่งเดียวในประเทศไทย มีความสูง 40 เมตร น้ำมีอุณหภูมิเฉลี่ย 35 องศาเซลเซียส และเป็นแหล่งเรียนรู้ศึกษาธรรมชาติที่หลากหลาย โดยเฉพาะช่วงเทศกาลจะมีนักท่องเที่ยวเยี่ยมชมจำนวนมาก เช่นเดียวกับที่ จ.ตาก อุณหภูมิลดลงอย่างต่อเนื่อง อ.เมืองตาก และ อ.อุ้มผาง อุณหภูมิอยู่ที่ 12 องศาเซลเซียส ส่วนที่ อ.แม่สอด อุณหภูมิอยู่ที่ 16 องศาเซลเซียส ประชาชนและสัตว์เลี้ยงต้องเผชิญความหนาวเย็น ขณะที่ควาญช้างในพื้นที่บ้านปูเตอร์ ต.พระธาตุผาแดง อ.แม่สอด นำช้างออกมาเดินออกกำลังกาย และตากแดดคลายความหนาวเย็น เพื่อลดความหงุดหงิดที่อาจจะเกิดขึ้นกับช้าง,จ.นครพนม สภาพอากาศหนาวเย็นอย่างต่อเนื่อง อุณหภูมิในช่วงเช้าอยู่ที่ 16 องศาเซลเซียส ทำให้ประชาชนแห่กันซื้อเครื่องนุ่มห่มเพื่อคลายความหนาว สร้างรายได้ให้พ่อค้าเป็นกอบเป็นกำ ขณะเดียวกัน พ่อค้าขายอาหารเช้า เช่น ข้าวต้ม โจ๊ก ไข่ลวก และร้านกาแฟ มีประชาชนมาอุดหนุนจำนวนมาก เพราะเป็นอาหารที่สร้างความอบอุ่นให้กับร่างกาย นายคมกริช พรหมดี อายุ 40 ปี เจ้าของร้านขายข้าวต้มและโจ๊ก ในเขตเทศบาลตำบลนาแก อ.นาแก เปิดเผยว่า หลังจากสภาพอากาศหนาวเย็นทำให้ลูกค้ามีจำนวนมาก ส่งผลให้รายได้เพิ่มขึ้นวันนี้จัดโปรโมชั่นให้ลูกค้ากินฟรี 1 วัน เพื่อคืนกำไรให้ลูกค้า รวมถึงทำความดีเพื่อพ่อถวายเป็นพระราชกุศล อาจจะจัดให้กินฟรีอาทิตย์ละ 1 วัน แต่ต้องขอดูตามความเหมาะสม,นายสรสิทธิ์ ฤทธิ์สรไกร ผวจ.มุกดาหาร เปิดเผยว่า สถานีอุตุนิยมวิทยา จ.มุกดาหาร รายงานว่าขณะนี้ในพื้นที่มีอากาศหนาวเย็นอุณหภูมิอยู่ที่ 14-17 องศาเซลเซียส ส่วนยอดภูอุณหภูมิอยู่ที่ 7-12 องศาเซลเซียส และอุณหภูมิจะลดลงอีก 2-3 องศาเซลเซียส ขอเตือนประชาชนให้ดูแลเด็กเล็กและผู้สูงอายุ โดยเฉพาะประชาชนที่อาศัยอยู่ริมฝั่งแม่น้ำโขงจะมีลมแรงในตอนเช้า ส่วนตอนกลางคืนอากาศจะหนาวเย็น ขอให้สวมเสื้อกันหนาวทำให้ร่างกายอบอุ่น เพื่อป้องกันการเจ็บป่วย,ด้านนายประพันธ์ พบูประภาพ นายอำเภอคำม่วง จ.กาฬสินธุ์ เปิดเผยว่า สภาพอากาศในพื้นที่หนาวเย็นอย่างต่อเนื่อง โดยเฉพาะพื้นที่เทือกเขาภูพานอุณหภูมิอยู่ที่ 10 องศาเซลเซียส ส่งผลให้ประชาชนในพื้นที่ดังกล่าวเริ่มประสบปัญหาภัยหนาว ขณะเดียวกัน เหล่ากาชาดจังหวัดกาฬสินธุ์นำผ้าห่ม มาแจกให้กับชาวบ้านเพื่อคลายความเดือดร้อนในเบื้องต้นแล้ว ขณะที่นายสมเจตน์ เต็งมงคล นายอำเภอสมเด็จ จ.กาฬสินธุ์ เปิดเผยว่า พื้นที่ อ.สมเด็จ ตั้งอยู่ในแนวเทือกเขาภูพาน ขณะนี้ประชาชนเริ่มประสบภัยหนาวขาดแคลนเครื่องนุ่งห่ม ขณะนี้ยังไม่มีหน่วยงานใดมาช่วยเหลือ เพราะยังไม่เข้าหลักเกณฑ์ พื้นที่ประสบภัยหนาว อุณหภูมิต้องต่ำกว่า 8 องศาเซลเซียส 3 วันติดต่อกัน ต้องพึ่งเอกชนและผู้มีจิตศรัทธาทั่วไปช่วยบริจาคผ้าห่มและเครื่องกันหนาวให้กับประชาชนที่ได้รับความเดือดร้อน,ด้านนายวันชัย ศักดิ์อุดมไชย อธิบดีกรมอุตุนิยมวิทยา เปิดเผยว่า หย่อมความกดอากาศต่ำกำลังแรงปกคลุมบริเวณทะเลจีนใต้ตอนล่าง คาดว่าจะเคลื่อนผ่านบริเวณอ่าวไทยและภาคใต้ตอนกลางในช่วงวันที่ 22 - 23 ธ.ค. ลักษณะเช่นนี้ทำให้ ภาคใต้จะมีฝนเพิ่มมากขึ้น และมีฝนตกหนักถึงหนักมากบางแห่ง บริเวณจังหวัดประจวบคีรีขันธ์ ชุมพร สุราษฎร์ธานี นครศรีธรรมราช พัทลุง สงขลา ปัตตานี ยะลา นราธิวาส และระนอง ขอให้ประชาชนบริเวณดังกล่าวระวังผลกระทบจากฝนตกหนักที่อาจทำให้เกิดน้ำท่วมฉับพลัน และน้ำป่าไหลหลากไว้ด้วย ส่วนคลื่นลมบริเวณอ่าวไทยยังคงมีกำลังแรง โดยมีคลื่นสูง 2-3 เมตร ขอให้ผู้ที่อาศัยอยู่บริเวณชายฝั่งระวังอันตรายจากคลื่นลมแรงซัดเข้าหาฝั่ง ส่วนชาวเรือบริเวณอ่าวไทยควรเดินเรือด้วยความระมัดระวังและเรือเล็กควรงดออกจากฝั่งในระยะ 2-3 วัน,สำหรับบริเวณความกดอากาศสูงกำลังแรงที่ปกคลุมประเทศไทยตอนบนเริ่มมีกำลังอ่อนลง ทำให้มีอุณหภูมิสูงขึ้นกับมีหมอกในตอนเช้า แต่บริเวณภาคเหนือ ภาคตะวันออกเฉียงเหนือ และภาคกลางตอนบน จะยังคงมีอากาศเย็นในตอนเช้า
เหนือ-อีสาน ยังคงเผชิญความหนาวต่อเนื่อง ดอยอินทนนท์ เหมยขาบโผล่ อุณหภูมิเหลือ 3 องศาเซลเซียส จ.ตาก ควาญช้างเร่งนำช้างเดินออกกำลังกายไล่ความหนาว 
ข่าวหน้า1,อากาศหนาว,ดอยอินทนนท์,เหมยขาบ,เชียงใหม่,แจกผ้าห่ม,ลมแรง,อากาศหนาวเย็น,นักท่องเที่ยว,ถ่ายรูป,เสื้อกันหนาว,พรเทพ เจริญสืบสกุล,อุทยานแห่งชาติภูซาง,ข่าว,ข่าวทั่วไทย,ไทยรัฐฉบับพิมพ์